Verdagte vas ná man drie rowers takelArgieffoto: Kent Williamson ŉ 24-jarige Mosambieker het Donderdag in die Rustenburg-landdroshof verskyn nadat hy glo Dinsdag ŉ egpaar van Rustenburg in hul huis in ŉ plaaslike veiligheidsoord beroof het. Sers. Ofentse Mokgadi, woordvoerder van die Rustenburg-polisie, het Vrydag aan Maroela Media gesê die egpaar is Dinsdagaand deur drie verdagtes by hul huis in ŉ veiligheidsoord in Safari Tuine oorval. “Die egpaar het wakker geword van honde wat aanhoudend geblaf het en ondersoek ingestel. Drie verdagtes was reeds in hul huis en het die egpaar se selfone en televisie by hulle gehad,” het Mokgadi gesê. Die verdagtes het die egpaar met skroewedraaiers gedreig en ŉ geveg het tussen die man en die verdagtes uitgebreek. Die man is tydens die stoeiery in die bolyf gesteek. “Die vrou het na buite gehardloop en om hulp geroep. Gelukkig het ŉ buurman tot hul redding gekom.” Twee verdagtes het gevlug en is steeds soek. Die ander verdagte is aangekeer. Die man is na ŉ hospitaal geneem vir mediese behandeling en is steeds in die hospitaal. Die verdagte, Fernando Mhlanga, is steeds in aanhouding. Hy moet Maandag weer in die hof verskyn.